**Okresný úrad Dunajská Streda**

**odbor starostlivosti o životné prostredie**

**Korzo Bélu Bartóka 789/3**

**929 01 Dunajská Streda**

OÚ Trnava 20.7.2021 potvrdilo rozhodnutie OÚ Dunajskej Stredy – bez možnosti

odvolania

V Haluziciach 12.5.2021

**VEC:**

**Prihlásenie sa za účastníka konania a podanie odvolania proti rozhodnutiu**

Ako mimovládna organizácia podporujúca ochranu životného prostredia s celoslovenskou pôsobnosťou **sa týmto prihlasujeme za účastníka konania** v súlade so zákonom č. 71/1967 Zb. o správnom konaní (správny poriadok) v znení neskorších predpisov a zároveň **podávame odvolanie proti rozhodnutiu Okresného úradu Dunajská Streda č. j. OU-DS-OSZP/2021/003362-28 zo dňa 05. 05. 2021** podľa § 24 ods. 4 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon č. 24/2006 Z. z.), ktorým bolo rozhodnuté, že zmena navrhovanej činnosti **„Výroba energetických peliet – (Zmena č. 1)“** navrhovateľa SPV Granul s.r.o., Nová osada 22, 929 01 Dunajská Streda sa nebude posudzovať.

Odôvodnenie odvolania proti rozhodnutiu OU-DS-OSZP/2021/003362-28 zo dňa 05. 05. 2021, vrátane pripomienok, ktoré požadujeme akceptovať pri spracovaní Správy o hodnotení:

**Pripomienka č. 1**

Ujasniť, ktorý variant bude v skutočnosti realizovaný, spresniť informáciu o množstvách jednotlivých odpadov a surovín (vrátane aditív), ktoré budú vstupovať do procesu, ako aj o ich chemickom zložení.

Odôvodnenie:

Nie je možné, aby navrhovaná činnosť nemala ujasnené aké odpady, suroviny (vrátane aditív) a v akých množstvách budú vstupovať do technologického procesu.

OÚ Trnava:

že ide o variant 2, pričom je dostatočne zdokumentované

**Pripomienka č. 2**

Vylúčiť na str. 2, 8 ako aj z celej navrhovanej činnosti spôsob nakladania „R3 - recyklácia alebo spätné získavanie organických látok, ktoré sa nepoužívajú ako rozpúšťadlá“ a ponechať len činnosť „R12 – Úprava odpadov určených na spracovanie niektorou z činností R1 až R11“ a R13 – Skladovanie odpadov pred použitím niektorej z činnosti R1 až R12.

Odôvodnenie:

Navrhovaná činnosť nie je recykláciou, ale len úpravou odpadu, pretože podľa § 3 ods. 15 zákona č. 79/2015 Z. z. o odpadoch a o zmene a doplnení niektorých zákonov zač. cit.: „*Recyklácia nezahŕňa energetické zhodnocovanie a opätovné spracovanie na materiály, ktoré sa majú použiť ako palivo alebo na činnosti spätného zasypávania.“*

„že vraj v zákone nie je jednoznačne definované“ a že pelety budú mať stav konca odpadu

**Pripomienka č. 3**

Vylúčiť chybnú príslušnosť Okresného úradu Dunajská Streda ako povoľujúceho orgánu a určiť správnu príslušnosť povoľujúceho orgánu, ktorým je v tomto prípade Slovenská inšpekcia životného prostredia, odbor integrovaného povoľovania a kontroly.

Odôvodnenie

Navrhovaná činnosť spadá v súlade s Prílohou č. 1 k zákonu č. 39/2013 o integrovanej prevencii a kontrole znečisťovania ŽP a o zmene a doplnení niektorých zákonov do kategórie priemyselných činností č. 5.3. písm. b) zhodnocovanie odpadu, ktorý nie je nebezpečný, s kapacitou väčšou ako 75 t za deň, ktorá zahŕňa činnosť 2. predúpravu odpadov na spaľovanie alebo spoluspaľovanie.

**Pripomienka č. 4**

Uviesť konkrétny postup kontroly vstupných surovín pri ich preberaní do zariadenia vrátane uvedenia konkrétnej relevantnej chemickej analýzy vstupných surovín vo vzťahu k výslednému produktu, ktorý by mal podľa navrhovateľa spĺňať požiadavky na kvalitu druhotného paliva v súlade s vyhláškou MŽP SR č. 228/2014 Z. z., ktorou sa ustanovujú požiadavky na kvalitu palív a vedenie prevádzkovej evidencie o palivách v znení neskorších predpisov.

Odôvodnenie

Vzhľadom na následné spaľovanie výsledného produktu je analýza predovšetkým chemických vlastností vstupných surovín nevyhnutná.

**Pripomienky č. 5**

Uviesť konkrétny postup preukazovania splnenia požiadaviek výstupného produktu vo vzťahu k splneniu požiadaviek na kvalitu druhotného paliva podľa vyhlášky MŽP SR č. 228/2014 Z. z., ktorou sa ustanovujú požiadavky na kvalitu palív a vedenie prevádzkovej evidencie o palivách v znení neskorších predpisov.

Odôvodnenie

Vzhľadom na deklarovanie stavu konca odpadu je popis tohto postupu relevantný.

**Pripomienka č. 6**

Uviesť technologickú schému materiálovej bilancie a materiálového toku, spotreby energií, výstupných látok a emisií.

Odôvodnenie

Aj keď ide o existujúcu technologickú linku, je potrebné, aby tieto informácie boli súčasťou podkladov.

**Podmienka č. 7**

Uviesť miesta existujúcich referenčných zariadení na rovnaké zhodnocovanie s podobnou technológiou. Uviesť aj názvy ich prevádzkovateľov.

Odôvodnenie

Zámer neobsahuje žiadne informácie o podobných referenčných zariadeniach.

**Pripomienka č. 8**

Vyhodnotiť súlad navrhovanej činnosti so závermi o najlepších dostupných technikách, prípadne referenčných dokumentov pre BAT.

Odôvodnenie

Zámer neobsahuje žiadne informácie o BAT technikách.

Na základe uvedeného **žiadame, aby navrhovaná činnosť bola posudzovaná** podľa zákona č. 24/2006 Z. z. a v Správe o hodnotení boli zohľadnené uvedené pripomienky. Zároveň žiadame,  aby Okresný úrad Dunajská Streda postupoval podľa § 56 a § 57 zákona č. 71/1967 Zb. o správnom konaní v znení neskorších predpisov, v opačnom prípade **by právoplatné rozhodnutie Okresného úradu Dunajská Streda č. j. OU-DS-OSZP/2021/003362-28 zo dňa 05. 05. 2021 bolo nezákonné.** Je potrebné tiež podotknúť, že o posudzovanie podľa zákona č. 24/2006 Z. z. žiadalo aj Ministerstvo životného prostredia SR v liste č. 9522/2020 – 1.8 36120/2020 zo dňa 22.07.2020.